Königs Wusterhausenin sijainti Dahme-Spreewaldin piirikunnassa. Pienemmässä kuvassa piirikunnan sijainti Brandenburgin osavaltiossa.
**Königs Wusterhausen** (vuoteen 1718 *Wendisch Wusterhausen*) on kaupunki Brandenburgin osavaltiossa Saksan koillisosassa. Se sijaitsee historiallisen Dahmelandin alueella Berliinin suurkaupunkialueen kaakkoisosassa.

Maantiede
---------

Königs Wusterhausen sijaitsee Dahme-joen varrella noin 30 kilometriä Berliinin keskikaupungilta kaakkoon. Dahme on Spreen 95-kilometrinen sivujoki. Se laajenee Königs Wusterhausenin kohdalla Krüpelsee-järveksi, jonka pinta-ala on 285 hehtaaria ja keskisyvyys 2,5 metriä. Königs Wusterhausenin eteläosassa sijaitsee Zeesener See ja pohjoisessa Berliiniin rajautuva Krossinsee.

Historia
--------

1860-luvulla avatun Königs Wusterhausenin rautatieaseman halli
Ensimmäinen asiakirjamaininta Wusterhausenin linnasta ja kylästä on vuodelta 1320 muodossa "hus to wosterhusen". Ruotsalaiset sotilaat tuhosivat kylän kolmikymmenvuotisen sodan aikana 1643. Vaaliruhtinas Fredrik Vilhelm osti 1682 Wusterhausenin linnan pojalleen Fredrik I:lle, joka toimi Preussin kuninkaana 1700-luvun alussa. Vuonna 1698 Fredrik I antoi Wusterhausenin lahjaksi pojalleen Fredrik Vilhelm I:lle. Tämä muunsi Wusterhausenin linnan kuninkaalliseksi metsästyslinnaksi 1710-luvun aikana.

Königs Wusterhausen sai nykyisen nimensä 1718 ja markkinaoikeudet (Marktrecht) 1832. Paikkakunnan väkiluku oli vuonna 1856 noin tuhat asukasta. Rautatieyhteyden paikkakunta sai 1867. Kaupungiksi Königs Wusterhausen kohotettiin 1935, sen asukasluku oli tuolloin noin 6 000. Vuonna 1944 kaupunkiin perustettiin keskitysleiri juutalaisille ja puolalaisille. Toisen maailmansodan jälkeen kaupunki kuului DDR:n alueeseen. Saksan historian pahin lento-onnettomuus tapahtui Königs Wusterhausenin alueella elokuussa 1972 ja saman vuoden marraskuussa sattui hirmumyrsky, jossa sortui kaupungin 243-metrinen radiomasto.

Königs Wusterhausenin linna, Schloss Königs Wusterhausen, restauroitiin 1990-luvulla museoksi. Kaupunki on Saksan radiotoiminnan kehto, ja siellä toimii museo Sender- und Funktechnikmuseum Funkerberg Königs Wusterhausen.

Talous ja liikenne
------------------

Königs Wusterhausenin elinkeinoja ovat muun muassa energiateollisuus, elintarviketeollisuus, vähittäiskauppa, terveysala, logistiikka ja koneenrakennus. Kaupunki sijaitsee Berliinin–Brandenburgin lentoaseman kaakkoispuolella. Lentoaseman ja Königs Wusterhausenin välistä kulkee moottoritie BAB 13 Berliinistä Dresdeniin. Berliinin kehämoottoritie BAB 10 kulkee kaupungin keskustan pohjoispuolitse. Kaupungin rautatieasema, Bahnhof Königs Wusterhausen, kuuluu Berliinin lähijunaliikenteen piiriin.

Lähteet
-------

1. ↑  Bevölkerungsentwicklung und Bevölkerungsstand¹ im Land Brandenburg Januar 2020 bis November 2022 *Statistik-Berlin-Brandenburg.de*. Statistik Berlin-Brandenburg. Viitattu 30.5.2023. (saksaksi)
2. ↑  Entfernung von Königs Wusterhausen, Deutschland nach Berlin, Deutschland *Entfernungsrechnerkm.com*. Viitattu 30.5.2023. (saksaksi)
3. ↑  Krüpelsee (Angelgewässer) *Reiseland-Brandenburg.de*. TMB Tourismus-Marketing Brandenburg GmbH. Viitattu 30.5.2023. (saksaksi)
4. 1 2  Königs Wusterhausen - Eisenbahnknoten *Koenigswusterhausen.de*. Viitattu 30.5.2023. (saksaksi)
5. 1 2  Die Entstehungsgeschichte der Stadt und des Schlosses Königs Wusterhausen *Grin.com*. Viitattu 30.5.2023. (saksaksi)
6. 1 2  Königs Wusterhausen *Berlin.de*. BerlinOnline Stadtportal GmbH & Co. KG. Viitattu 30.5.2023. (saksaksi)
7. ↑  Schloss Königs Wusterhausen *Museumsportal Berlin*. My Business Location. Viitattu 30.5.2023. (saksaksi)
8. ↑  Sender- und Funktechnikmuseum Rundfunkstadt Königs Wusterhausen *Museum.funkerberg.de*. Museum Funkerberg. Viitattu 30.5.2023. (saksaksi)
9. ↑  Wirtschaftsstandort Königs Wusterhausen *My-business-location.com*. Viitattu 30.5.2023. (saksaksi)
10. ↑  Basisinformationen *Koenigswusterhausen.de*. Stadt Königs Wusterhausen. Viitattu 30.5.2023. (saksaksi)

Aiheesta muualla
----------------

* Königs Wusterhausen, Brandenburg, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Königs Wusterhausen**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Königs Wusterhausen 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat
* Tšekki

 |
|  |
| Maantieteelliset | 
* MusicBrainz area

 |
|  |
| Muut | 
* NARA

 |

 |